Rowers teiken geldwa in Mpumalanga | Netwerk24
Rowers teiken geldwa in Mpumalanga
Deur Marietie Louw-Carstens 30 Mei 2018 15:55
Die polisie in Mpumalanga soek na tussen tien en 15 swaar gewapende rowers wat Woensdag in twee voertuie op 'n gepantserde geldwa buite Mbombela (Nelspruit) toegesak het.
Kol. Mtsholi Bhembe, polisiewoordvoerder, sê van die rowers was in 'n silwer BMW 3-reeks en die res was agterop 'n wit Toyota-enkelkajuitbakkie terwyl hul makkers die bakkie bestuur het.
Hulle het die geldwa op die pad na Sidlamafa van die pad af probeer dwing, maar die bestuurder het weggejaag.
Die geldwa het toe met 'n ander voertuig gebots. Twee mense is lig beseer in dié ongeluk.
Bhembe sê transitorooftogte is landwyd 'n probleem en die polisie in al die provinsies werk saam om dit te stuit.
Die rowers het die geldwa nogtans agternasit, van die pad af gedruk, die veiligheidswagte uitgepluk en die geldwa se sleutels gevat.
Die polisie is intussen in kennis gestel van die poging om die geldwa te beroof.
Bhembe sê die polisie was nog op pad na die toneel toe die rowers gevlug het. "Hulle het nie tyd gehad om die geldwa oop te skiet nie." Die rowers het sonder geld gevlug. Die veiligheidswagte is nie beseer nie.
'n Soektog na die groep swaar gewapende aanvallers is aan die gang. Van hulle was glo met AK47-aansvalsgewere gewapen.